יתפוצץ לנו בפנים
אלירן מלכי חושב שעצומת האמנים לגבי היכל התרבות של אריאל, היא מעשה נבזי, שבו הפוליטיקה גברה על האמנות כדי לנגח את מי שלא מיישר קו עם השמאל
מאת אלירן מלכי | 30.08.2010
במכתב שנשלח להנהלות תיאטרון "הבימה", "הקאמרי", "בית ליסין", "תיאטרון חיפה", "תיאטרון באר שבע" ו"החאן" נכתב "אנו מבקשים להביע שאט נפש מהכוונה של הנהלות התיאטרון להופיע באולם החדש באריאל. אנו קוראים להנהלות לקיים את פעילותן הענפה בתחומי שטחה הריבוני של ישראל שבגבולות הקו הירוק". על המכתב חתומים לא פחות מאשר מיטב השחקנים והיוצרים הישראלים, כן בדיוק, שחקנים ויוצרים ישראלים.
במעשה הנבזי הזה, צירפו עצמם "אמנים" אלו לשורה של עסקנים פוליטיים, שמאמינים שמהיצירות שלהם יוכלו ליהנות רק אנשים שחולקים אותה דעה פוליטית כמותם. ואני אומר, אם כבר אז כבר. גם אנשים ממוצא אתיופי ורוסי אסור להם ליהנות מהיצירות. אפילו אפליג ואציין כי יש לתלות שלט מחוץ למקומות בילוי שאוסר הכנסת אוכל, שתייה, כלבים ומתנחלים. למה לא, אם כבר גזענות, אז לפחות שתהיה מוצהרת.
אני לא רואה הבדל בין החרם שעושים האמנים, לכאורה, לבין החרם שארגונים פרו פלסטיניים עושים על המוצרים של ישראל בכל העולם. יש מקום לביקורת בתרבות, ואף רצוי שתהיה. "ניקוי ראש" למשל, החלו את הביקורת בשנות ה-70 על ממשלת רבין ומשם הביקורת באמנות עברה שינויים רבים. אני מברך על כל סוג של ביקורת, אך צריך גם להגיד מתי הביקורת חוצה גבולות, ומגיעה למקומות פוליטיים מביכים.
צריך לדעת מתי הביקורת חוצה גבולות ומגיעה למקומות פוליטיים מביכים
ידיעות אחרונות - 29.08.2010
כיום, אריאל מונה קרוב ל-20,000 תושבים. יש שם אזור תעשייה המתפרס על שטח של 800 דונם, כמחצית מתושביה הם עולים חדשים שנקלטו בה ואפילו פועל בתחומה מרכז אוניברסיטאי מכובד המציע מסלולי תואר ראשון ושני. אבל את מי זה מעניין, כל עוד אפשר לקטלג את אריאל בתור התנחלות, ולהעניש את התושבים על החלטות הממשלה, אז למה לא.
אם עד עכשיו ספגנו חרם מצד אמנים מחו"ל, ופטרנו את עצמנו בהצמדת המילה אנטישמיות לכל פעולת חרם כזאת, עכשיו נחצה קו חדש. לא יעלה על הדעת שהפוליטיקה תשתלט על האמנות ותנגח את כל מי שלא מיישר איתה קו בדעותיה. האם הצעד הבא יגרום לאמנים עם ראייה ימנית לקיים חרם על ערבים? האם אני צריך להסתיר את דעותיי פן ימנעו ממני לצרוך את התרבות שאני כל כך אוהב?
באולם התיאטרון החדש והמפואר שעתיד לקום בחודש נובמבר באריאל בהשקעה של 40 מיליון שקל ויכיל 540 מקומות ישיבה, האווירה תהייה עכורה. אבל זה בסדר, כי כל עוד תנועות פוליטיות שמאליות עושות את הפרובוקציה הזאת, אנו מקבלים את זה בהבנה. נדמה כי כל דבר שהתנועות האלו יעשו יהיה בסדר. נורא כיף לחבק את תנועת "אומץ לסרב" מאשר את ארגון "אם תרצו". בריונות יש בכל מקום, חבל רק שאנו בוחרים לשנוא רק צד אחד.
שרת התרבות והספורט לימור לבנת הגיבה כראוי לפרשה: "דבר חמור זה יוצר קרע בחברה, המפלה בין קהלים על פי השקפתם הפוליטית של היוצרים והאמנים. התרבות הינה גשר חברתי, ויש להשאיר את הוויכוח הפוליטי מחוץ לחיי התרבות והאמנות". יש לעצור את כדור השלג עכשיו, כי אם לא, אני לא רוצה לדמיין בכלל מתי הוא יתפוצץ לנו בפנים. אסור לנו לישון על המשמר. יש להעלות את הנושא לדיון בכנסת, ולהבין את מלוא המשמעות של החרמת התרבות בשטחים מסוימים בארץ בגלל דעות פוליטיות. דבר זה הוא הרוצח השקט הנמצא בתוך החברה שלנו, ויש למגר אותו בהקדם.
סקר בנושא זה >> (בחלק התחתון של ערוץ חברה)
1. ומה תגיד על זה שסופרים מכובדים גם חתמו?
מיכל 31.08.2010
האמת? אני מאוכזבת מהם מאוד. איך אפשר להזניח חברה שלמה מבחינה תרבותית. לנו מגיע ולהם לא? למה? זה לא הוגן. זו התנהגות צבועה ולא ראויה.
2. חרם
יפעת 31.08.2010
מזכיר את החרם שמבצעים עלינו הרבה אמנים בינלאומיים מהשורה הראשונה - גם הם מכובדים וידועים. ושוב - למה לפגוע באזרחים שרוצים פשוט לצרוך תרבות וליהנות ממנה. ובכאלה שמשלמים ממיטב כספם כדי ליהנות ממנה?
3. תתפלא
מור 31.08.2010
זה שחיים באריאל כך וכך תושבים לא מחייב אנשים בעלי דעה מסויימת לפעול נגדה. בתור יוצרת ישראלית גם אני מרשה לעצמי לשים קווים אדומים. אני בהחלט חושבת שאתה חצית קו אדום כשהשוות דעה פוליטית לצבע עור, למשל. יצאת בור, כופה ובעיקר מביך
אלירן 31.08.2010
בתור יוצרת ישראלית אני מאחל לך הצלחה בכל מעשה ידייך. מי ייתן ויצירותייך ישנו את פני החברה כולה. ומי כמוך יודעת, שבכדי שהם ישנו את פני החברה כולה, החברה צריכה להיחשף אליה. אני יכול להתנצח איתך ימים שלמים על הנושא, אבל עקב הבורות שלי, כפי שאת יודעת, אני לא יכול לעמוד ברמת האינטליגנציה שלך, אז תסלחי לי...
נצר 01.09.2010
אולי גם אני בור, כי המשפט הראשון שאמרת ממש לא מובן לי. "זה שחיים באריאל כך וכך תושבים לא מחייב אנשים בעלי דעה מסויימת לפעול נגדה"...? אבל אנשים מסויימים כן פעלו נגדה, ולא בדרך מקובלת ונעימה. אולי כדאי שתנסחי את עצמך מחדש... אני לא יודע כמה את מעורה בתולדות האמנות, אבל לרוב, הדרך המקובלת היא לבטא את המחאה דרך האמנות ולא על ידי הזנחתה.
וכן, ניתן לראות פה ושם מחאות פוליטיות ביצירות ישראליות ("כתם לידה" למשל, הבימה) אבל דעי לך שלמרות שבאמנות יש המון מקום לביקורת ומחאה, הרוב המוחץ של היצירות (סרטים, תוכניות, הצגות, פסלים וכו) אינו עוסקים בכך, לא בעיקרם לפחות. תכנים רבים המופקים היום מכוונים לקהלי מטרה ספציפיים, וזה מובן. אבל מכאן ועד להגיד "אתם חיים בשטחים כבושים, אתם לא זכאים להופעה שלנו"... זו לא דרכו של אומן, זו דרכו של מפלג. ואם לא נהיה מאוחדים, או לפחות ננסה להקשיב אחד לשני, האומה היהודית תאבד מן העולם.
תתפלאי את בעצמך
איציק הבת 01.09.2010
יוצרת ישראלית?! אתם לא יוצרים אתם עוצרים! כן, לבטל הופעות באריאל בגלל דעות פוליטיות ולא רלוונטיות בעליל - זה לירוק לבאר שממנה אתם שותים. נותנים לכם פרנסה- אז קחו. טיפשים. תשאירו את הפוליטיקה המזורגגת בבית. באתם לעבוד לא לתת את דעתכם. תעשו את מה שאתם יודעים לעשות - אמנות! כל אזרח ישראלי באשר הוא ראוי להנות מאמנות. וכן ההשוואה של אלירן לגזענות, אכן מתקבלת כאנלוגיה ראויה. גברת חוכמולוגית.
מור תתפלאי....
שיר 01.09.2010
מור יקירתי, אם את מחשיבה עצמך כיוצרת "ישראלית" אך דעותייך כה שמאלניות כנראה שאותך צריך לשלוח מעבר לגבולותיה של ישראל שם תוכלי להנות מתרבות גם של פלשתינים וגם של אמנים גזעניים ושונאי ישראל! גם אני גרה בגבולות הקו הירוק... ימנית, גאה ואוהבת תרבות! אלירן מלכי אתה תותח.
4. לישר קו
הדר 31.08.2010
אם אנשים מאחורי הקו הירוק רוצים להנות מתרבות ישראלית במיטבה, הם מוזמנים לישר קו. תרתי משמע.
ה' ישמור ויציל ויגן.... הרי לפי ההגדרות שלך, את כל המדינה כבשנו. ואם האנשים המדהימים האלה, שהם חלק מהעם שלך, לא יאיישו את יש"ע, הערבים יתפרסו בצורה בלתי מבוקרת עד שהם יעלו על הבית שלך בת"א. למה לא? זו גם המדינה שלהם...
5. תתפלאי
דני 01.09.2010
למור אם את מחשיבה את עצמך כיוצרת ישראלית ואת חיה פה איתנו בישראל את צריכה להבין שאריאל היא חלק בלתי נפרד מישראל ואם את יחד עם שאר אמנים רואה במקום הזה כקו אדום את יכולה להצטרף לשאר האמנים הזרים שלא רוצים להופיע פה ולעבור לקריירה בחו״ל כי כמובן שפה בארץ אסור לתת לכם במה!